Mann (69) dømt for drapsforsøk på politimenn
I november i fjor avfyrte en 69-åring to skudd mot politiet hjemme hos seg selv på Vinstra. Mannen er nå dømt til overføring til tvungent psykisk helsevern. Dommen falt i Nord-Gudbrandsdal tingrett torsdag. Haglemannen avfyrte ifølge tiltalen ett skudd mot hver av de to politibetjentene med en 12-kaliber hagle. Les også: – Satt i kjelleren hele natten og ventet på at politiet kom for å skyte ham Det første skuddet traff den ene politibetjenten i ryggen. Han hadde imidlertid på seg en skuddsikker vest, som ifølge tiltalen stanset skuddet «i det vesentlige». Politiet mottok melding om at skuddene hadde blitt avfyrt ved 21.30-tiden den 26. november 2014. Ifølge politimester Arne Hammersmark ble skuddene avfyrt på tre til fire meters hold. Politimannen ble skutt i nedre del av ryggen på venstre side, men var iført skuddsikker vest. – Vesten kan ha reddet livet hans, uttalte han politimesteren til VG i november 2014. 69-åringen skal også ha avfyrt et bomskudd mot en annen politimann. Begge politimennene skal selv ha kommet seg i dekning. Noen minutter senere skal de ha fått tilsyn av helsepersonell.Ifølge dommen rykket de to politimennene ut til 69-åringens hjem etter at det kommunale legekontoret på Vinstra hadde reagert på mannens oppførsel tidligere på kvelden. Begge politimennene var bevæpnet som følge av en den generelle bevæpningsordren, som grunnet terrorfrykt, var innført i Norge dagen i forveien, står det i dommen. Politiet skal ha sett 69-åringen gjennom kjøkkenvinduet og spurt om han trengte hjelp. «Nei jeg trenger ikke hjelp fra dere, dere skal ikke inn i huset mitt", skal mannen ha ropt tilbake. Etter en stund ble en av politimennene lyst i ansiktet med et grønt laserlys. Etter dette forsøkte politimennene å ta seg inn i boligen. 69-åringen skal da ifølge dommen ha åpnet døren med en hagle i hendene. Etter at skuddene ble løsnet holdt haglemannen seg inne i boligen i flere timer. Litt over klokken halv fem på morgenen gikk store politistyrker til aksjon og hentet ut mannen. – Handlingen er et resultat av tiltaltes vedvarende konspirasjons- og vrangforestillinger, heter det i dommen. Retten dømte også 69-åringen til å betale henholdsvis 50.000 og 20.000 kroner til de fornærmede. I tillegg må han betale erstatning til Gudbrandsdal politidistrikt på 7.000 kroner.
En mann (69) er dømt til overføring til tvungent psykisk helsevern for drapsforsøk på to politimenn på Vinstra i fjor.